নিজেদের অফিসারকেই গ্রেফতার করল CBI! অভিযোগ গুরুতর

নয়াদিল্লি: সিবিআইয়ের (CBI) মতো কেন্দ্রীয় তদন্তকারী সংস্থা দেশের বড় বড় অপরাধ ও দুর্নীতি তদন্ত করে। কিন্তু যখন সেই সংস্থারই একজন আধিকারিকের বিরুদ্ধে গুরুতর অভিযোগ ওঠে, তখন বিষয়টি অত্যন্ত উদ্বেগজনক হয়ে ওঠে। সিবিআই সম্প্রতি তাদেরই এক ডেপুটি এসপি বিএম মীনাকে (Deputy SP BM Meena) গ্রেফতার করেছে। তাঁর বিরুদ্ধে রয়েছে ভয় দেখিয়ে সুবিধা আদায় ও হাওয়ালা চক্রের মাধ্যমে ঘুষ (Bribery Case) নেওয়ার মতো মারাত্মক অভিযোগ।

কিন্তু কে এই ডেপুটি এসপি বিএম মীনা? জানা গিয়েছে, মুম্বইয়ের (Mumbai) ব্যাঙ্ক সিকিউরিটি অ্যান্ড ফ্রড ব্রাঞ্চের দায়িত্বে ছিলেন তিনি। অভিযোগ, যাদের বিরুদ্ধে সিবিআই তদন্ত চালাত, তাদের থেকে ভয় দেখিয়ে বা ক্ষমতার অপব্যবহার করে মোটা অঙ্কের ঘুষ নিতেন তিনি। সেই সঙ্গে হাওয়ালা চ্যানেলের মাধ্যমে বেআইনি টাকা লেনদেন করানোর অভিযোগও রয়েছে তাঁর বিরুদ্ধে।

আরও পড়ুন: দুহাজার কোটির আদানি ঘুষ কাণ্ডে আমেরিকার আদালত কী নির্দেশ দিল জেনে নিন

সিবিআইয়ের দায়ের করা এফআইআরে (FIR) উল্লেখ রয়েছে, বিএম মীনা মধ্যস্থতাকারীদের সাহায্যে প্রায় ১.৬৩ কোটি টাকার লেনদেন করেছিলেন। তদন্তে উঠে এসেছে, দিল্লি, মুম্বই ও কলকাতা হয়ে এই টাকা হাওয়ালার মাধ্যমে ঘোরানো হত। সিবিআই ইতিমধ্যে জয়পুর, কলকাতা, মুম্বই এবং দিল্লি-সহ ২০টি জায়গায় তল্লাশি চালিয়ে ৫৫ লাখ টাকা উদ্ধার করেছে। এছাড়া মীনার ১.৭৮ কোটি টাকার সম্পত্তি বাজেয়াপ্ত করা হয়েছে।

এই ঘটনায় সিবিআইয়ের তিন আধিকারিককে সংস্থা থেকে সাসপেন্ড করা হয়েছে এবং পাঁচজনকে অবসর নিতে বাধ্য করা হয়েছে। সিবিআই জানিয়েছে, দুর্নীতি এবং অনৈতিক কার্যকলাপের ক্ষেত্রে তাদের ‘জিরো টলারেন্স’ নীতি রয়েছে এবং ভবিষ্যতেও এই ধরনের ঘটনা সামনে এলে কঠোর ব্যবস্থা নেওয়া হবে।